钦定古今图书集成/历象汇编/庶征典/第112卷 > 《为政事贺苗稼状》苏颋
## 钦定古今图书集成/历象汇编/庶征典/第112卷 > 《为政事贺苗稼状》苏颋

右。臣等昨面奉圣旨，以近日暴风雨，恐麦有损。陛下
务农在候，辍膳终朝，忧劳之甚，起居不怿。臣等闻重
华之德，昌发用心，夏禹则为人先，成汤自以身祷。求
诸往事，未或前闻。天与圣符，风将雨止，杲杲之日，吐
扶桑而已霁；芃芃之野，合岐麦而皆秋。仍滋北里之
禾，更润南山之豆。京城可望，不知日用之功；旒扆注
怀，尚切在予之念。臣叨陪近侍，亲奉德音。上贻虑于
纳隍，下增忧于折鼎。无任惶悚之至。